1,380-1,400-1,420โมนิก้าและทีมงาน
*ทุกครั้งที่ “โมนิก้า” อยากจะเม้าท์เรื่องอะไรของชาวบ้านชาวช่อง มักมีเหตุการณ์อื่นเข้ามาแทรกเป็นประจำ ส่งผลให้หัวข้อในการเผือกต้องเปลี่ยนแปลงตลอดเวลา จนแฟนคลับบางส่วนเริ่มเกิดอาการเซ็งไปตามๆ กันนั้น เดี๊ยนถือเป็นเรื่องของฟิลลิ่งล้วนๆ เสื้อผ้าไม่เกี่ยว ซึ่งก็เป็นแบบนี้มาแต่ไหน แต่ไร จึงไม่ควรคาดหวังอะไรที่มากไปกว่านี้ เพราะโลกของการลงทุนยังไม่แน่นอน แล้วจะมาเอาอะไรกับผู้หญิงตัวเล็กๆ ที่อารมณ์มักขึ้นๆ ลงๆ ล่ะคะ
26 พ.ค. 2559

1,380-1,400-1,420
 
*ทุกครั้งที่ “โมนิก้า” อยากจะเม้าท์เรื่องอะไรของชาวบ้านชาวช่อง มักมีเหตุการณ์อื่นเข้ามาแทรกเป็นประจำ ส่งผลให้หัวข้อในการเผือกต้องเปลี่ยนแปลงตลอดเวลา จนแฟนคลับบางส่วนเริ่มเกิดอาการเซ็งไปตามๆ กันนั้น เดี๊ยนถือเป็นเรื่องของฟิลลิ่งล้วนๆ เสื้อผ้าไม่เกี่ยว ซึ่งก็เป็นแบบนี้มาแต่ไหน แต่ไร จึงไม่ควรคาดหวังอะไรที่มากไปกว่านี้ เพราะโลกของการลงทุนยังไม่แน่นอน แล้วจะมาเอาอะไรกับผู้หญิงตัวเล็กๆ ที่อารมณ์มักขึ้นๆ ลงๆ ล่ะคะ
*เหมือนกับการลงทุนในตลาดหุ้นยามนี้ มองไปทางไหน ก็มีแต่เรื่องชวนปวดหัว ข่าวดีแบบบูรณาการเป็นเพียงคำโกหก เพื่อชวนให้ทุกคนเชื่อว่า ทุกอย่างจะดีขึ้นอย่างเป็นรูปธรรมในไม่ช้า พอเอาเข้าจริงๆ ก็กลายเป็นไส้ในกลวงโบ๋ “โมนิก้า” ถึงต้องถามแฟนคลับอีกครั้ง ดัชนีกระชากขึ้นมาปิดที่ 1,397.63 จุด บวกไป 13.37 จุด ด้วยมูลค่า 3.70 หมื่นล้านบาท ใช่ของแท้หรือเปล่า?
*หากคิดว่า ไม่ใช่อย่างนั้นอย่างแน่นอน ก็ไม่มีความจำเป็นต้องนั่งบวกลบคูณหาร เพราะผลลัพธ์ที่เกิดขึ้นในเที่ยวนี้ เขานิยมวัดกันที่เรื่องความไว จังหวะไหนมีโอกาสเข้าทำ ต้องรีบเข้าทำในทันที เพราะสเต็ปของการทะยานขึ้นของดัชนียังเป็นลักษณะ “บันไดขาขึ้น” กับ “บันไดขาลง” และกรอบหลักในการเคลื่อนไหวยังอยู่ที่ระดับ 1,380-1,400-1,420 จุด วันนี้ถึงต้องถามว่า จะมองแนวต้าน 1,400 จุดอย่างไรค่ะ
*ทั้งหมดเป็นเรื่องเดิมๆ ที่เดี๊ยนมักหยิบยกขึ้นมาแลกเปลี่ยนข้อมูลเป็นประจำ แถมแฟนคลับยังคงตอบรับเรื่องดังกล่าวอย่างล้นหลาม “โมนิก้า” จึงขอปรบมือดังๆ ให้กับพลพรรคแมงเม่าที่ฉวยโอกาสเทขายหุ้นไป 2.60 พันล้านบาท ขณะที่กองทุนตัวแสบดอดเข้ามาเก็บหุ้นไป 1.60 พันล้านบาท มันเป็นมุกเดิมๆ ที่ทุกคนเห็นจนชิน และพอเดาออกว่า วันต่อไปจะเกิดอะไรขึ้นใช่ไหมจ๊ะ
*เหมือนกับการทะยานขึ้นของหุ้น IVL มันเกิดจากไตรมาส 1 บุ๊คกำไรพิเศษจากซื้อโรงงานเข้ามา สถานการณ์ของบริษัทถึงดูดีขึ้นอย่างผิดหูผิดตา บวกกับฝรั่งตาน้ำข้าวให้ราคาเป้าหมายสูงลิบลิ่ว จึงเข้ามาไล่ราคากันอย่างเมามัน แต่ดูเหมือนว่า ทั้งหมดจะออกไปในโทนเกมราคาเสียส่วนใหญ่ หุ้นถึงเดินหน้าถอยหลังอยู่แบบนี้ ล่าสุดหุ้นขึ้นมาปิดที่ 32.25 บาท บวกไป 0.75 บาท หรือขึ้นไป 2.50% ด้วยมูลค่า 1.90 พันล้านบาท เดี๊ยนบอกได้แค่ว่า รอบก่อนก็โดนเทขายหนักแถวนี้แหละค่ะ
*เช่นเดียวกับในรายของ PTTGC พยายามไต่ระดับขึ้นอย่างต่อเนื่อง และพยายามรักษาฐานแนวรับ ให้อยู่เหนือเส้น 200 วัน ตรงบริเวณ 58 บาทตลอดเวลา ถึงมีแรงซื้อเข้ามาไล่หุ้นเป็นประจำเมื่อบรรยากาศเป็นใจ ล่าสุดหุ้นขึ้นมายืนอยู่ที่ 61.25 บาท บวกไป 2.25 บาท หรือขึ้นไป 4% ด้วยมูลค่า 880 ล้านบาท พร้อมกับแสดงอาการจะขึ้นไปทดสอบแนวต้าน 65 บาทอีกครั้งแบบนี้กระมั้ง ถึงคว้ารางวัลหุ้นขวัญใจมหาชน ปี 58 ไปครองได้อีกปีเจ้าค่ะ
*ส่วนในรายของเจ้าจำปี THAI วันนี้ยังมีควันหลงเรื่องกำไรในไตรมาส 1 ตกลงมันเกิดจากผลการดำเนินงานจริงๆ หรือเกิดจากวิชาโยกย้ายถ่ายเส้นเอ็น แต่ดูเหมือนว่าจะไม่มีใครสนใจสักเท่าไหร่ วานนี้ถึงเห็นบรรดากองทุนเข้ามาตะลุยเก็บหุ้นอีกยก จนหุ้นพุ่งขึ้นมาทำ new high ที่ระดับ 17 บาท บวกไป 0.50 บาท หรือขึ้นไป 3% ด้วยมูลค่า 511 ล้านบาทแบบนี้ ไล่ราคาให้สุดซอยไปเลยดีกว่านะคะ
*คล้ายคลึงกับความผิดปกติของหุ้น KC จู่ๆ หุ้นเด้งขึ้นมาปิดที่ 1.70 บาท บวกไป 0.28 บาท หรือขึ้นไป 19.70% ด้วยมูลค่า 175 ล้านบาท “โมนิก้า” กล้าพูดอย่างเต็มปากเต็มคำว่า เรื่องนี้ไม่ธรรมดาอย่างแน่นอน! เพราะหลายคนก็รู้ดีว่า หุ้นตัวนี้มาด้วยวิธีสีเทาค่อนไปทางดำ และทุกครั้งที่พยายามปั้นน้ำเป็นตัวทีไร มักเห็นพวกหน้าม้า (เติม “ห” หีบข้างหน้า) ออกมารับลูกด้วยเป็นประจำ จึงขอแนะนำว่า อย่าเข้าไปยุ่งดีกว่า..อิอิอิ
*อีกหนึ่งรายที่มีตะเภาเดียวกัน “โมนิก้า” ขอพุ่งเป้าไปที่ MAX ของอีตา “ขจรศิษฐ์” ซึ่งเป็นก๊วนวิศวะคอนเน็กชั่น จากรั้ว มช. จู่ๆ ลุกขึ้นมาประกาศวิศวกรรมการเงินแบบดื้อๆ ทั้งการ  เพิ่มทุน, แจก TSR, แจก W2,  ขาย PP, ลดทุน..โอ้แม่เจ้า! เขาทำอะไรของเขาเนี่ย? ที่แย่สุดคือ แผนธุรกิจเมื่อ 2 ปีก่อนก็ยังทำไม่สำเร็จ แสดงว่า กำลังจะแตะมือเพื่อเปลี่ยนให้นอมินีเข้ามาใช่ไหม! ถ้าเป็นเช่นนี้ วันพรุ่งนี้ต้องแฉกันยาวหน่อย เพราะอีตา “จร” มีต้นทุนแค่ 0.05 บาท ล่าสุดหุ้นปิดที่ 0.14 บาท ลบไป 0.01 บาท หรือลงไป 6.70% ด้วยมูลค่า 180 ล้านบาท กลิ่นชักไม่ค่อยดีแล้วนะเนี่ย
*อีกหนึ่งช็อตเด็ดที่น่าสนใจสำหรับการเล่นในเที่ยวนี้ “โมนิก้า” พุ่งเป้าไปที่หุ้น BKD ของคุณพี่ “ฉลาม” ซึ่งมีการเซ็นสัญญาซื้อที่ดินมูลค่ากว่า 600 ล้านบาท เพราะเป็นการซื้อที่ดินเพื่อนำไปต่อยอดได้หมดทุกด้าน แถมคนในวงการต่างรู้ดีว่า ที่ดินบริเวณนั้นไม่ได้หามาง่ายๆ แถมเป็นทำเลของที่อยู่อาศัย และยังมีรถไฟฟ้าพาดผ่านแบบนี้ ข้าน้อยขอซูฮกในความชาญฉลาดของแม่หญิง หุ้นเลยเด้งขึ้นมาปิดที่ 3.34 บาท บวกไป 0.04 บาท วอลุ่มหนาแน่นใช้ได้แบบนี้..เริ่มมีคนเก็บของแล้วนะเนี่ย!